ബേബി ഡാമിന് താഴെയുള്ള മരങ്ങള് മുറിക്കാന് തമിഴ്നാടിന് അനുമതി നല്കി കേരള സര്ക്കാര് ചെന്നൈ: മുല്ലപ്പെരിയാറില് ബേബി ഡാമിന് താഴെയുള്ള മരങ്ങള് മുറിച്ചു നീക്കണമെന്നുള്ള തമിഴ്നാടിന്റെ ആവശ്യം കേരളം അംഗീകരിച്ചു. മരങ്ങള് വെട്ടി നീക്കാനുള്ള അനുമതിയും നല്കിയതായി കേരളം അറിയിച്ചിട്ടുണ്ട്. തമിഴ്നാടിന്റെ ഈ ആവശ്യം അംഗീകരിച്ച കേരള മുഖ്യമന്ത്രി പിണറായി വിജയന് നന്ദി അറിയിച്ച് തമിഴ്നാട് മുഖ്യമന്ത്രി എം.കെ സ്റ്റാലിന് കത്തയച്ചു.ബേബി ഡാമിന് താഴെയുള്ള 15 മരങ്ങളും വെട്ടാനാണ് നിലവില് നിര്ദേശം നല്കിയിട്ടുള്ളത്. കേരളവും തമിഴ്നാടും തമ്മിലുള്ള ബന്ധം ശക്തമാകാന് ഈ തീരുമാനം സഹായകരമാകുമെന്ന് സ്റ്റാലിന് കത്തില് സൂചിപ്പിച്ചിട്ടുണ്ട്. ഇതോടെ ബേബി ഡാമും എര്ത്ത് ഡാമും ബലപ്പെടുത്താനുള്ള തടസ്സം നീങ്ങിയതായി സ്റ്റാലിന് മാധ്യമങ്ങളെ അറിയിച്ചു. വണ്ടിപ്പെരിയാറില് നിന്ന് ഡാമിലേക്കുള്ള റോഡ് നന്നാക്കാനും അനുമതി വേണമെന്നും കത്തില് സ്റ്റാലിന് അഭ്യര്ഥിച്ചു. ബേബി ഡാം ബലപ്പെടുത്തുകയും ജലനിരപ്പ് 152 അടിയാക്കി നിജപ്പെടുത്തുമെന്നും തമിഴ്നാട് മന്ത്രിമാര് പറഞ്ഞിരുന്നു. എന്നാല് ജലനിരപ്പ് 152 അടിയാക്കുന്നതിനെ കുറിച്ച് സ്റ്റാലിന്റെ കത്തില് പരാമര്ശിച്ചിട്ടില്ല.